РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/341-15

28. јул 2015. године

Б е о г р а д

З А П И С Н И К

ЧЕТРДЕСЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

ПОНЕДЕЉАК, 27. ЈУЛ 2015. ГОДИНЕ

Седница је почела у 9.00 часова.

 Седницом је председавао Александар Сенић, председник Одбора. Седници су присуствовали чланови Oдбора: Нинослав Гирић, Драган Шормаз, Ирена Алексић, Љубиша Стојмировић, Гордана Чомић, Ласло Варга, Иван Бауер и заменици чланова Дијана Вукомановић, Мирјана Андрић и Ненад Николић. Седници нису присуствовали чланови Одбора Весна Марковић, Душица Стојковић, Катарина Шушњар, Мира Петровић, Наташа Вучковић и Бојан Костреш.

Седници су присуствовали и Инга Шупут Ђурић и Зоран Сандић из Министарства финансија, Дејан Трифуновић, државни секретар Министарства грађевинарства, саобраћаја и инфраструктуре и Данијела Ђикановић, из Министарства грађевинарства, саобраћаја и инфраструктуре.

На предлог председника Одбора једногласно је усвојен следећи

**Д н е в н и р е д**

1. Предлог закона о изменама и допунама Закона о јавним набавкама, који је поднела Влада (број 404-1919/15 од 25. јула 2015. године), у начелу,
2. Предлог закона о изменама и допуни Закона о роковима измирења новчаних обавеза у комерцијалним трансакцијама, који је поднела Влада (број 4-1824/15 од 14. јула 2015. године), у начелу,
3. Предлог закона о превозу терета у друмском саобраћају, који је поднела Влада (број 344-1851/15 од 17. јула 2015. године), у начелу,
4. Предлог закона о превозу путника у друмском саобраћају, који је поднела Влада (број 344-1910/15 од 24. јула 2015. године), у начелу,
5. Одређивање представника Одбора за учешће на Интерпарламентарној конференцији „Медијски јавни сервиси и парламенти“, која ће бити одржана у Загребу (Хрватска), 24-25. септембра 2015. године, у организацији Европског парламента, у оквиру Програма подршке за парламенте Западног Балкана и Турске.

**Тачка 1.**

Председавајући је отворио расправу по првој тачки дневног реда Предлог закона о изменама и допунама Закона о јавним набавкама и дао реч И. Шупут Ђурић која је навела да су у Предлог закона унете измене настале ради отклањања проблема који су уочени у досадашњој примени закона који је донет 2012. године, као и измене неопходне ради усклађивања са три нове директиве које је усвојила Европска комисија у овој области. Додала је да је Европска комисија дала позитивно мишљење о овом Предлогу закона.

У даљој дискусији је учествовала Г. Чомић која је питала на основу које процене је измењена одлука за динарски износ за јавне набавке мале вредности и колики ће проценат јавних набавки бити набавке мале вредности. И. Шупут Ђурић је одговорила да је што се тиче јавних набавки мале вредности дошло до неколико измена и то измене у области правних услуга, услуга у области културе, здравства и др. Читав низ услуга се сада прибавља у поступку јавне набавке мале вредности. Тај поступак захтева транспарентност, конкурентност и критеријум процењене вредности.

Пошто се више нико није јавио за реч, председавајући је закључио расправу и ставио на гласање Предлог закона о изменама и допунама Закона о јавним набавкама, у начелу. Одбор је већином гласова усвојио Предлог закона о изменама и допунама Закона о јавним набавкама, у начелу.

**Тачка 2.**

Председавајући је отворио расправу по другој тачки дневног реда Предлог закона о изменама и допуни Закона о роковима измирења новчаних обавеза у комерцијалним трансакцијама и дао реч З. Сандићу који је рекао да се ради о минималној корекцији постојећег закона који је у примени од марта 2013. године. Навео је да је постојећи закон регулисао пословне односе између привредних субјеката из јавног сектора и односе привредних субјеката из јавног и приватног сектора, што је овим предлогом измењено, тако да се регулишу и међусобни односи привредних субјеката који нису из јавног сектора. Додао је да је одређен рок од 60 дана за плаћања а остали рокови су остали исти. Поред тога уређује се надзор од стране буџетске инспекције. Такође је уведена и измена која предвиђа за да односе субјеката који нису из јавног сектора надзор врши пореска управа.

У дискусији је учествовао А. Сенић који је питако како се дошло до предложеног рока од 60 дана за плаћања. З. Сандић је навео да је Управа за трезор вршила анализу који би рокови били оптимални, који не би нарушили односе између јавног сектора и привредних субјеката, да могу да се провере радови и услуге и дошло се до рока од 60 дана.

Пошто се више нико није јавио за реч, председавајући је закључио расправу и ставио на гласање Предлог закона о изменама и допуни Закона о роковима измирења новчаних обавеза у комерцијалним трансакцијама, у начелу. Одбор је већином гласова усвојио Предлог закона о изменама и допуни Закона о роковима измирења новчаних обавеза у комерцијалним трансакцијама, у начелу.

**Тачка 3.**

Председавајући је отворио расправу по трећој тачки дневног реда Предлог закона о превозу терета у друмском саобраћају и дао реч Д. Трифуновићу који је навео да се ради о два врло важна закона на којима се радило месецима и који су добили сагласност Европске комисије и позитивно мишљење Канцеларије за европске интеграције. Предлози су усклађени са европским директивама а предвиђа се да ће наредни период за усклађивање бити период од 2018-2020 године. Додао је да је у оба предлога закона реч о областима у којима је Србији потребна либерализација, док је Европска унија имала неку врсту резерви.

Пошто се нико није јавио за реч, председавајући је закључио расправу и ставио на гласање Предлог закона о превозу терета у друмском саобраћају, у начелу. Одбор је већином гласова усвојио Предлог закона о превозу терета у друмском саобраћају, у начелу.

**Тачка 4.**

Председавајући је отворио расправу по четвртој тачки дневног реда Предлог закона о превозу путника у друмском саобраћају и дао реч Д. Трифуновићу који је навео да је у претходном излагању образложио оба предлога закона.

За дискусију се пријавила Г. Чомић која је рекла да се овде ради о важним предлозима закона и да сматра да је потребно да представници предлагача образлажу сваку тачку дневног реда појединачно. Поставила је питање да се објасни положај комби превозника пре и после ступања на снагу овог закона. Д. Ђикановић је одговорила да овај предлог закона не укључује комби превоз, јер Закон о безбедности саобраћаја познаје само возило које има осам плус једног путника а аутобус је возило које има више од тога. Овде су прописани услови који се односе на делатност превоза у путничком саобраћају и начин обављања превоза путника. Важећим прописима комбијем, тј. путничким возилом са осам плус једним путником не можете обављати јавни превоз, тј. линијски превоз. Услови који су предвиђени за превознике су исти за обављање превоза у комуналним услугама, тј. превоз на територији локалне самоуправе и за међуградски и међународни превоз. Комби превоз је искључен из међународног превоза као редован превоз. Комби превоз је могућ у неким државама Европске уније као шатл превоз, тј. превоз између аеродрома и центра града али је код нас за ову врсту превоза предвиђен такси превоз.

Пошто се више нико није јавио за реч, председавајући је закључио расправу и ставио на гласање Предлог закона о превозу путника у друмском саобраћају, у начелу. Одбор је већином гласова усвојио Предлог закона о превозу путника у друмском саобраћају, у начелу.

**Тачка 5.**

Председавајући је отворио расправу по петој тачки дневног реда Одређивање представника Одбора за учешће на Интерпарламентарној конференцији „Медијски јавни сервиси и парламенти“, која ће бити одржана у Загребу (Хрватска), 24-25. септембра 2015. године, у организацији Европског парламента, у оквиру Програма подршке за парламенте Западног Балкана и Турске и навео да после консултација са члановима Одбора предлаже да представник Одбора на овој Конференцији буде председник Одбора Александар Сенић.

Пошто се нико није јавио за реч, председавајући је закључио расправу и ставио на гласање предлог да представник Одбора на Интерпарламентарној конференцији „Медијски јавни сервиси и парламенти“, буде председник Одбора Александар Сенић. Одбор је већином гласова усвојио предлог да представник Одбора на Интерпарламентарној конференцији „Медијски јавни сервиси и парламенти“, буде председник Одбора Александар Сенић.

Седница је завршена у 9.40 часова.

На седници Одбора вођен је тонски запис.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Александар Сенић